Eva Kjer Hansen (V), 2023-06-01:
Tak, hr. formand.
Tak til forslagsstillerne for at rejse debatten her i dag og sørge for, at vi har opmærksomheden rettet imod, hvordan vi skaber et godt seniorliv, og hvordan vi undgår aldersdiskrimination.
Jeg har i de mange år, hvor jeg har siddet i Folketinget, faktisk altid oplevet, at vi med jævne mellemrum har den her debat, når vi bliver opmærksomme på, at der er nogle regler, der er hindrende, eller at der er nogle initiativer, som vi mangler at tage.
Jeg kan huske, at et af de første initiativer, som jeg var med til at fremsætte, var at ophæve aldersgrænsen på 70 år for at modtage sygedagpenge, hvis man stadig var aktiv på arbejdsmarkedet.
Det var faktisk helt tilbage i år 2000.
Så lavede vi også engang der i 2000 reglen om muligheden for at opsætte folkepensionen, altså simpelt hen at skyde den, hvis man blev på arbejdsmarkedet, og vi har undervejs haft rigtig mange diskussioner om, hvordan vi kunne fjerne nogle af de der aldersgrænser, der var på mange områder.
Der er jo stadig væk nogle aldersgrænser, som jeg synes vi mangler at fjerne, og som jeg håber vi kan få en diskussion om.
For lige så snart der er de der aldersgrænser, er det også, at det bliver svært at ændre kulturen, for så skabes der en forventning om, at nu må man jo, fordi der er de der aldersgrænser.
Så det er godt, at vi får debatten.
Sagen er jo også, at en gruppe danske forskere i et ret nyt arbejdslivsstudie har identificeret en fordomsfuld faglig og social udstødning af seniorer.
Alene på grund af deres alder bliver de overset, ignoreret, kørt ud på et sidespor af yngre arbejdskolleger og chefer, og man glemmer at anerkende det arbejde og de resultater, som de ældre kolleger skaber.
Det er jo igen med til at understrege, at det er et vigtigt emne, vi diskuterer her i dag.
Det kan jeg ikke understrege nok, for det handler jo nok så meget om, at vi som mennesker kan leve det liv, vi gerne vil, altså om man har lyst til at være en del af arbejdsmarkedet, har lyst til at blive ved med at bidrage til samfundet, have kolleger, man mødes med, have netværk via ens arbejdsplads.
Så det handler for mig rigtig meget om, hvad det er for et samfund, og hvad det er for nogle muligheder, vi giver hinanden, meget mere end at vi også har brug for den ekstra arbejdskraft, vi kan skabe ved at få fjernet nogle af de her hindringer.
Som kollegerne har nævnt, har vi jo igennem årene taget en række initiativer, og det har vi faktisk også her på det seneste.
Jeg tror, det betyder noget, at folkepensionister, der yder en ekstra indsats på arbejdsmarkedet, ikke bliver modregnet i deres folkepension, og jeg tror, det betyder noget, at vi har fået lempet reglerne om ægtefællers modregning, sådan at indtægter for folkepensionister og førtidspensionister ikke ændres, selv om deres ægtefælle har en arbejdsindkomst, og jeg tror, det betyder noget, at vi har fået sikret, at efterlønnere får lov til at tage en ekstra tørn i sundhedsvæsenet uden at blive modregnet i deres efterløn.
Det er for nu at nævne nogle helt konkrete eksempler på steder, hvor jeg tror vi både konkret har taget nogle initiativer, der skaber forandring, men som også vil være med til at skubbe på i forhold til den kultur, der er ude på arbejdspladserne, og den snak, man har med hinanden om det at blive ældre og måske knap være der så meget som hidtil.
Så har flere allerede nævnt videnscenteret, og tak for forslaget og fællesskabet om at få etableret et videnscenter.
Jeg tror, at de penge er givet godt ud, i forhold til at vi også får konkret viden og dermed et solidt fundament for den videre diskussion om, hvad det er for nogle initiativer, vi kan tage, og heldigvis med hinanden i fællesskab.
For det, jeg hører, i hvert fald så langt som vi er nået i debatten nu, er, at der er en klar fælles interesse i at skabe fleksibilitet og muligheder for vores seniorer.